Clever garanterer strøm – selv når Danmark går offline

Når Danmark rammes af endnu et it-nedbrud, skal elbilister ikke længere frygte, at bilen strander med et tomt batteri. Clever har nemlig sikret hele sit ladenetværk mod digitale udfald – og det betyder, at du kan lade din elbil helt normalt, selv hvis internet og digitale tjenester går i sort.

Clever har rullet en ny offline-funktion ud på samtlige 15.700 offentlige ladepunkter i landet. Den fungerer som en slags nødplan: Selvom nettet ryger, kan du stadig starte og stoppe opladningen med din ladebrik, og systemet gemmer alt, indtil forbindelsen er tilbage.

Det kommer efter et år, hvor flere store it-nedbrud har lammet alt fra betalingssystemer til trafikinformation. Og det har ifølge Clever vist, hvor sårbart et hyper-digitalt samfund kan være.

– Danmark bliver mere digitalt forbundet for hver dag. Det gør os effektive, men også sårbare. Vores opgave er at sikre, at elbilopladning fungerer, også når de digitale forbindelser brydes – uanset om det skyldes tekniske fejl, cyberangreb eller større systemiske udfald, siger Peter Kruse, ansvarlig for cybersikkerhed i Clever.

Offline-modstanden handler ikke kun om teknik, men om tryghed for elbilisterne, lyder det videre fra Clever. Hvis en storm, et cyberangreb eller en teknisk fejl pludselig lægger nettet ned, skal du stadig kunne komme videre.

– Som elbilist skal man kunne stole på, at man altid kan få strøm på batteriet. Derfor har vi ændret opsætningen på alle vores offentlige ladepunkter, så de også fungerer, hvis nettet svigter. Det handler i sidste ende om at skabe tryghed i en verden, der midlertidigt kan gå i sort og gøre livet besværligt, forklarer Christina Fink fra Clever.

Med den nye offline-funktion stiler Clever efter at gøre opladning lige så robust som selve elnettet. For selv om alt andet kan være ude af drift, er tanken klar: Strømmen skal frem – og du skal videre.

Clever garanterer strøm – selv når Danmark går offline